[image: ]Μετά από 6 χρόνια αποχής, η φωνή και οι διεκδικήσεις των εκπαιδευτικών και των ΕΛΜΕ θα ακουστούν ξανά, πιο δυνατά, μέσα στα Υπηρεσιακά Συμβούλια!
Η Αγωνιστική Συσπείρωση Εκπαιδευτικών χαιρετίζει όλους τους συναδέλφους και τις συναδέλφισσες που συμμετείχαν στις εκλογές για την ανάδειξη αιρετών στα Υπηρεσιακά Συμβούλια σε όλη την Ελλάδα.
Χαιρετίζουμε ιδιαίτερα τους νεοδιόριστους και αναπληρωτές συναδέλφους, πολλοί από τους οποίους συμμετείχαν για πρώτη φορά στη συγκεκριμένη εκλογική διαδικασία.
Η Αγωνιστική Συσπείρωση Εκπαιδευτικών καταγράφει μια σημαντική εκλογική επιτυχία, εκλέγοντας για πρώτη φορά αιρετό στο ΚΥΣΔΕ, καθώς και αιρετούς σε 5 ΑΠΥΣΔΕ και 16 ΠΥΣΔΕ σε όλη τη χώρα!
Συγκεκριμένα, η ΑΣΕ εκλέγει αιρετούς:
· Σε 16 ΠΥΣΔΕ: Πειραιά, Α’ Αθήνας, Γ’ Αθήνας, Ανατολικής Αττικής, Κέρκυρας, Μεσσηνίας, Άρτας, Κεφαλονιάς, Ζακύνθου, Βοιωτίας, Κοζάνη, Ανατολικής Θεσσαλονίκης, Δυτικής Θεσσαλονίκης, Χαλκιδικής, Χανίων και Φθιώτιδας.
· Σε 5 ΑΠΥΣΔΕ: Αττικής, Κεντρικής Μακεδονίας, Ιονίων Νήσων, Δυτικής Μακεδονίας και Βορείου Αιγαίου.
· Στο ΚΥΣΔΕ: Για πρώτη φορά στην ιστορία, με περισσότερες από 8.500 ψήφους πανελλαδικά και ποσοστό που, με βάση τα μέχρι στιγμής διαθέσιμα αποτελέσματα, προσεγγίζει το 26%.
Η επιτυχία αυτή αποκτά ακόμα μεγαλύτερη σημασία, καθώς η εκλογική μάχη δόθηκε μέσα σε ιδιαίτερα δύσκολες συνθήκες. Η διοίκηση, οι δυνάμεις του κυβερνητικού συνδικαλισμού και οι παρατάξεις του λειτούργησαν στην πράξη ως ένας ενιαίος μηχανισμός, αξιοποιώντας κάθε δυνατότητα για να εμποδίσουν την εκλογή αιρετών με τα ψηφοδέλτια της ΑΣΕ. Παρά τις προσπάθειές τους, χιλιάδες εκπαιδευτικοί έδωσαν αποφασιστική απάντηση, ενισχύοντας την ΑΣΕ και συμβάλλοντας σε μια σημαντική εκλογική επιτυχία.
Η εκλογή των αιρετών της ΑΣΕ ανοίγει μια νέα δυνατότητα για να δυναμώσει η φωνή των εκπαιδευτικών, των ΕΛΜΕ και των συλλογικών τους διεκδικήσεων μέσα στα Υπηρεσιακά Συμβούλια.
Οι αιρετοί που εκλέχτηκαν με τα ψηφοδέλτια της ΑΣΕ θα είναι στήριγμα στον αγώνα των συναδέλφων και των σωματείων μας. Θα συμβάλουν αποφασιστικά ώστε να μπει φραγμός στην αδιαφάνεια, στις αυθαιρεσίες της διοίκησης, στις παραβιάσεις των εργασιακών μας δικαιωμάτων. Θα υπερασπίζονται με συνέπεια τις συλλογικές αποφάσεις του κλάδου, τα δικαιώματα των εκπαιδευτικών και τις μορφωτικές ανάγκες των μαθητών μας.
Δεν θα είναι το μακρύ χέρι της διοίκησης, ούτε διαχειριστές της αντιεκπαιδευτικής πολιτικής. Θα είναι η φωνή των συναδέλφων και των ΕΛΜΕ μέσα στα Υπηρεσιακά Συμβούλια, με διαρκή ενημέρωση, λογοδοσία και αγωνιστική στάση.
Η θέση μας για την εκλογή των αιρετών με δια ζώσης ψηφοφορία, με πλήρη διασφάλιση της συλλογικής, δημοκρατικής διαδικασίας, παραμένει σταθερή και αδιαπραγμάτευτη. Δεν κάνουμε ούτε βήμα πίσω από αυτή τη διεκδίκηση! Η συμμετοχή μας στη συγκεκριμένη εκλογική διαδικασία δεν σημαίνει αποδοχή της ηλεκτρονικής ψηφοφορίας ούτε υποχώρηση από τις θέσεις μας. Συνεχίζουμε να διεκδικούμε την επαναφορά των δια ζώσης εκλογών για την ανάδειξη των αιρετών εκπροσώπων του κλάδου.
Ευχαριστούμε θερμά όλους τους συναδέλφους και τις συναδέλφισσες που εμπιστεύτηκαν και στήριξαν τα ψηφοδέλτια της ΑΣΕ. Τους χιλιάδες εκπαιδευτικούς που έδωσαν δύναμη στη δύναμή τους!
Δεσμευόμαστε ότι αυτή η εμπιστοσύνη θα γίνει δύναμη αγώνα και διεκδίκησης. Θα αξιοποιήσουμε κάθε δυνατότητα, και μέσα από τα Υπηρεσιακά Συμβούλια, για να δυναμώσει η πίεση απέναντι στην κυβέρνηση και την αντιλαϊκή – αντιεκπαιδευτική πολιτική της, να ενισχυθεί το ρεύμα αμφισβήτησης και σύγκρουσης με αυτήν.
Για να μη σπαταλιέται η μεγάλη δυσαρέσκεια των εκπαιδευτικών και συνολικά των εργαζομένων στα κάλπικα διλήμματα της κυβερνητικής εναλλαγής, στην αναμονή νέων «σωτήρων» που εμφανίζονται κάθε φορά για να εγκλωβίσουν τη λαϊκή αγανάκτηση στα όρια της ίδιας πολιτικής.
Προσπερνάμε τις δυνάμεις που, με τη λάσπη και τη χολή τους απέναντι στην ΑΣΕ, έκαναν πλάτη στην επανεκλογή των δυνάμεων του κυβερνητικού συνδικαλισμού, που λειτουργούν ως το μακρύ χέρι της διοίκησης.
Δεν έχουμε αυταπάτες για τον χαρακτήρα και τον ρόλο των Υπηρεσιακών Συμβουλίων. Γνωρίζουμε καλά ότι οι πραγματικές κατακτήσεις δεν χαρίζονται ούτε εξασφαλίζονται μέσα σε αυτά. Κερδίζονται με τον οργανωμένο, συλλογικό αγώνα, μέσα από τα σωματεία μας!
Γι' αυτό καλούμε όλους τους συναδέλφους και τις συναδέλφισσες, ιδιαίτερα τους νεότερους εκπαιδευτικούς που αποτελούν το μέλλον του κλάδου, να κάνουν το επόμενο βήμα. Να συμμετέχουν πιο μαζικά στις Γενικές Συνελεύσεις, στις συλλογικές διαδικασίες και στις αγωνιστικές πρωτοβουλίες των ΕΛΜΕ. Να δυναμώσουν τα σωματεία μας, που αποτελούν το πραγματικό μας στήριγμα, το αποκούμπι και τη δύναμή μας.
Η επόμενη μέρα των εκλογών μάς βρίσκει ακόμα πιο αποφασισμένους!
Δυναμώνουμε τον αγώνα σε κάθε σχολείο, σε κάθε ΕΛΜΕ, σε όλο το Δημόσιο!
Οργανώνουμε από τώρα τη μεγάλη απεργιακή μάχη της 25ης Νοεμβρίου! Με μαζικές συνελεύσεις, περιοδείες, συσκέψεις και συλλογικές πρωτοβουλίες, ώστε να φτάσει το απεργιακό κάλεσμα παντού.
Απέναντι στην πολιτική που θυσιάζει τις ανάγκες μας για τα κέρδη των λίγων, που δίνει δισεκατομμύρια για πολεμικούς εξοπλισμούς και την εμπλοκή στους ιμπεριαλιστικούς σχεδιασμούς, ενώ στερεί από την Παιδεία, την Υγεία και τους μισθούς μας.
Στις 25 Νοεμβρίου απεργούμε μαζικά!
Ενάντια στον πόλεμο και τα κέρδη τους, για ζωή και δουλειά με αξιοπρέπεια!
Με δυνατή ΑΣΕ, δυνατές ΕΛΜΕ και ζωντανά σωματεία, συνεχίζουμε πιο μαζικά,
πιο αποφασιστικά, πιο αγωνιστικά!
Αθήνα, 9 Νοέμβρη 2026

